Ja un d Polizei hot die Ååzaaig uffgnumme un die Sach isch ihrn Weg gonge.  Bis mer uff em Rothaus gmerkt hot, was do bassiert isch, nämlich, dass d Gmooi heegscht perseenlich der Dieb vun dem Tånnebååm gwest ich, war scho alles zu spät. Doch wonni en die finonziell Lag vun Eschlbrunn denk, donn froog i mi ab un zu gonz leislich, ob Eschlbrunn  gar sou arm isch, dass d Gmooi sich de Grischbååm klaue muß?  Do heed i en Vorschlag zu mache. Wie wär's donn, wonn mer den Ortsfunk widder aktiviere deet? Sellemols hewwe sie for alle Gebotsdaagsglickwinsch un schunschtiche Werbedurchsaare Gebühre eigschtriche. Do keed mer sich s gonz Omtsblaad spare.  Sell ware noch Zeite. Erinnert Ihr Eich noch? Un die Junge hewwe des alles net erlebt. Die wisse gar net, was ne do entgonge isch.  Vun denne onnere Verdienschtmeeglichkeite, wu en de Gmooi  brochlieje, will i gar net redde.  Wommer alle Gebühremeeglichkeite aus- schepfe deet, deet mer en monche Euro zusätzlich en d Kass krieje.